

*THEOT Zechariah in EMIP 881*

Ff. 122r–124v
For the book of Zechariah the following people were involved in creating drafts 1 through 3: Abenet Bedilu, Wondeson Eshetu, Hiwot Samuel, Nardos Worku, Abenezer Hussen, Daniel Alem; draft 4, Daniel Assefa; draft 5 Ralph Lee

*Nota Bene:* Images may be viewed at the British Library website at <https://betamasaheft.eu/manuscripts/EMIP00881/viewer> (starting at image 122)

(fol. 122r)

(col. 1)

ዘዘካርያስ፡ ነቢይ፡ 1 በካልእ፡ ዓመተ፡ መንግሥቱ፡ ለዳርዮስ፡ በሳምን፡ ወርኅ፡ ኮነ፡ ቃለ፡ እግዚአብሔር፡ ኀበ፡ ዘካርያስ፡ ወልደ፡ በራክዩ፡ ወልደ፡ ሐዶ፡ ነቢይ፡ ወይቤሎ፡ 2 ተምዓ፡ እግዚአብሔር፡ ላዕለ፡ አበዊክሙ፡ ዐቢየ፡ ዓመተ። 3 ወበሎሙ፡ ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ተመየጡ፡ ኀቤየ፡ ወእትመ

(col. 2)

የጥ፡ ኀቤክሙ፡ ይቤ፡ እግዚአብሔር፡ ዘኵሎ፡ ይመልክ፡ 4 ወኢትኩኑአ፡ ከመ፡ አበዊክሙ፡ እለ፡ ገሠጽዎሙ፡ ነቢያት፡ ቀደምት። ወይቤልዎሙ፡ ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ተመየጡአ፡ እምእኩይ፡ ፍኖትክሙ፡ ወእከየ፡ ምግባሪክሙ፡ ወአበዩ፡ ሰሚዖትየ፡ ወኢያጽምዑኒ፡ ይቤ፡ እግዚአብሔር፡ ዘኵሎ፡ ይመልክ። 5 አይቴአ፡ እሙንቱ፡ አበዊክሙ፡ ወነቢያቲክሙ፡ ቦኑአ፡ ለዓለም፡ የሐይዉ፡ ይእዜኒ፡ 6 ተወከፉ፡ ቃልየ፡ ወሕግየ፡ ኵሎ፡ ዘአዘዝኩ፡ በመንፈስየ፡ ለአግብርትየ፡ ነቢያት፡ ቀደምት፡ እለ፡ ረከብዎሙ፡ ለአበዊክሙ፡ ወተሠጥዉ፡ ወይቤሉ፡ በከመ፡ ነበበ፡ እግዚአብሔር፡ ዘኵሎ፡ ይመልክ፡ ከመ፡ ይግበር፡ ላዕሌነ፡ በከመ፡ ፍናዊነ፡ ወበከመ፡ ጌጋይነ፡ ከማሁ፡ ገብረ፡ ላዕሌነ። 7 ወአመ፡ ተሡዑ፡ ለጽልመት፡ በዓሠርቱ፡ ወአሐዱ፡ ወርኅ፡ በወርኃ፡ ሳባጥ፡ ወካልእ፡ ዓመተ፡ መንግሥቱ፡ ለዳርዮስ፡ ኮነ፡ ቃለ፡ እግዚአብሔር፡ ኀበ፡ ዘካርያስ፡ ወልደ፡ በራኪዩ፡ ወልደ፡ ሐዶ፡ ነቢይ። 8 ወይቤ፡ ርኢኩ፡ በሌሊት፡ ብእሲ፡ ይፄዓን፡ ዲበ፡ ፈረስ፡ ቀይሕ፡ ወይቀውም፡ ማእከለ፡ ክልኤ፡ አዕዋም፡ ዘቦቱ፡ ጽላሎት፡ ወድኅሬሁ፡ አፍራስ፡ ቀይሐን፡ ወኰሳኵሳን፡ ወፀዓድው፡ 9 ወእቤሎ፡ ምንትኑ፡ እሉ፡ እግዚኦ፡ ወይቤለኒ፡ መልአክ፡ ዘተናገረኒ፡ አነ፡ እነግረከ፡ ምንት፡ እሙንቱ። 10 ወተሠጥወ፡ ወይቤ፡ ብእሲ፡ ዘይቀውም፡ ማእከለ፡ ክልኤ፡ አዕዋም፡ ወይቤለኒ፡ እሉ፡ እሙንቱ፡ እለ፡ ፈነወ፡ እግዚአብሔር፡ ይኡድዋ፡ ለምድር። 11 ወተሠጥውዎ፡ ለመልአከ፡ እግዚአብሔር፡ ዘይቀውም፡ ማእከለ፡ አዕዋም፡ ወይቤሉ፡ አድነ፡ ኵላ፡ ምድረ፡ ወናሁ፡ ኵላ፡ ምድር፡ ትነብር፡ ወታረምም። 12 ወተሠጥወ፡ መልአከ፡ እግዚአብሔር፡ወይቤ፡ እግዚኦ፡ ዘኵሎ፡ ትእኅዝ፡ እስከ፡ ማእዜኑ፡ ኢትሠሃላ፡ ለኢየሩሳሌም፡ ወለአህጉረ፡ ይሁዳ፡ ዘአስተትካ፡ እምዘ፡ ሰብዓ፡ ዓም። 13 ወተሠጥዎ፡ እግዚአብሔር፡ ለዝኩ፡ መልአክ፡ ቃለ፡ ሠናየ፡ ወነገረ፡ ፍሥሐ። 14 ወይቤለኒ፡ ዝኩ፡ መልአክ፡ ዘይትናገረኒ፡ ክላሕ፡ ወበል፡ ከመዝ፡ ይቤ፡ እግዚአብሔር፡ ዘኵሎ፡ ይመልክ። ወናእኩ፡ ላዕለ፡ ኢየሩሳሌም፡ ወለ{..}ጽዮን፡ ዐቢየ፡ ቅንዓተ፡ 15 ወተመዐዕኩ፡ ላዕለ፡ አሕዛብ፡ ዐቢየ፡ መዓተ። እለ፡ ተቃወሙ፡ ሶበ፡ አነ፡ ተምዐዕኩ፡ ኅዳጠ፡ ወእሙንቱሰ፡ ወስኩ፡ እኪተ፡ 16 በእንተ፡ ዝንቱ፡ ከመዝ፡ ይቤ፡ እግዚአብሔር፡ ዘኵሎ፡ይመልክ፡ እትመየጣ፡ ለኢየሩሳሌም፡ በምሕረት፡ ወይትሐነጽ፡ ቤትየ፡ ውስቴታ፡ ይቤ፡ እግዚአብሔር፡ ዘኵሎ፡ ይመልክ። ወእሠርዕ፡ መስፈርታ፡ ለኢየሩሳሌም። 17 ወዓዲ፡ ይቤለኒ፡ መልአክ፡ ዘይትናገረኒ፡ ክላሕ፡ ወበል፡ ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ዓዲ፡ ትትከዓው፡ ሠናይት፡ ውስተ፡ አህጉር፡ ወይሠሃላ፡ እግዚአብሔር፡ ለጽዮን፡ ወዓዲ፡ የኃርያ፡ ለኢየሩሳሌም። 18 ወካዕበ፡ አንሣእኩ፡ አዕይንትየ፡ ወርኢኩ፡ አርባዕተ፡ አቅርንተ፡ 19 ወእቤሎ፡ ለዝኩ፡ መልአክ፡ ዘይትናገረኒ፡ ምንትኑ፡ ዝንቱ፡ እግዚኦ። ወይቤለኒ፡ ዝንቱ፡ አቅርንት፡ ዘይ

(fol. 122v)

(col. 1)

ዘርዎሙ፡ ለሕዝበ፡ ይሁዳ፡ ወለእስራኤል። 20 ወካዕበ፡ አርአየኒ፡ እግዚአብሔር፡ አርባዕተ፡ ጸረብተ፡ 21 ወእቤ፡ ምንተ፡ ይግበሩ፡ መጽኡ፡ እሉ። ወይቤለኒ፡ እስመ፡ ከመ፡ አፈ፡ ሰብእ፡ እሉ፡ አቅርንት፡ እለ፡ ይዘርውዎሙ፡ ለይሁዳ፡ ወለእስራኤል፡ ወአልቦ፡ ዘአንሥአ፡ ርእስ። ‹እምኔሆሙ›፡ መጽኡ፡ ያብልሕዎሙ፡ አምሳለ፡ እድ፡ እሉ፡ እሙንቱ፡ አርባዕቱ፡ አቅርንት፡ አሕዛብ፡ እለ፡ አንሥኡ፡ ቀርኖሙ፡ ይዝርውዋ፡ለምድረ፡ እግዚአብሔር። 1 ወካዕበ፡ አንሣእኩ፡ አዕይንትየ፡ወርኢኩ፡ ወነዋ፡ ብእሲ፡ ወውስተ፡ እዴሁ፡ ሐብለ፡ መስፈርት። 2 ወእቤሎ፡ አይቴ፡ ተሐውር፡ ወይቤለኒ፡ ከመ፡ እስፍራ፡ ለኢየሩሳሌም፡ ወአእምር፡ ሚመጠን፡ ኑኃ፡ ወሚመጠን፡ ራኅባ። 3 ወእንዘ፡ ይቀውም፡ ዝኩ፡ መልአክ፡ ዘይትናገረኒ፡ ወፅአ፡ ካልእ፡ መልአክ፡ ወተቀበሎ፡ 4 ወይቤሎ፡ ሩጽ፡ ወበሎ፡ ለዝኩ፡ ወሬዛ፡ ዘእንበለ፡ ፍሬአ፡ ትነብር፡ ኢየሩሳሌም፡ እምብዙኅአ፡ ሰብእ፡ ወእንስሳ፡ ዘማእከላ፡ 5 ወአነ፡ እከውና፡ ጥቅመ፡ እሳት፡ ዓውዳ፡ ይቤ፡ እግዚአብሔር። ወእከውና፡ ክብራ፡ በማእከላ፡ 6 [አእ ጕዩ]፡ እምብሔረ፡ ሰሜን፡ ይቤ፡ እግዚአብሔር። እስመ፡ ውስተ፡ አርባዕቱ፡ ነፋሳተ፡ ሰማይ፡ ዘረውኩክሙ፡ ይቤ፡ እግዚአብሔር። አሌ፡ ለኪ፡ ጽዮን፡ 7 ደኃኒ፡ እንተ፡ ትነብሪ፡ ኀበ፡ ወለተ፡ ባቢሎን። 8 እስመ፡ ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ፈነወኒ፡ በደኃሪ፡ ስብሐቲሁ፡ ኀበ፡ አሕዛብ፡ እለ፡ ሐብለዩክሙ፡ እስመ፡ ዘገሰሰ፡ ኪያክሙ፡ ከመ፡ ዘገሰሰ፡ ብንተ፡ ዓይን። 9 ወናሁ፡ አነ፡ አመጽእ፡ እዴየ፡ ላዕሌሆሙ፡ ወይከውኑ፡ ኅብልያ፡ ለእለ፡ ይትቀነዩ፡ ሎሙ፡ ወተአምሩ፡ ከመ፡ ፈነወኒ፡ እግዚአብሔር፡ ዘኵሎ፡ ይመልክ። 10 ተፈሥሒ፡ ወተሐሠዪ፡ ወለተ፡ ጽዮን፡ እስመ፡ አነ፡ እመጽእ፡ ወአኀድር፡ ማእከሌኪ፡ ይቤ፡ እግዚአብሔር። 11 ወይጐዩ፡ ብዙኃን፡ አሕዛብ፡ ኀበ፡ እግዚአብሔር፡ ይእተ፡ አሚረ፡ ወይከውንዎ፡ ሕዝቦ፡ ወአኃድር፡ ማእከሌኪ፡ ወተአምሪ፡ ከመ፡ ፈነወኒ፡ እግዚአብሔር፡ ኀቤኪ፡ ዘኵሎ፡ ይመልክ። 12 ወይወርሶ፡ እግዚአብሔር፡ ለይሁዳ፡ መክፈልቱ፡ በምድር፡ ቅድስት። ወዓዲ፡ የኃርያ፡ ለኢየሩሳሌም፡ 13 ወይፈርህ፡ ኵሉ፡ ዘነፍስ፡ እምቅድመ፡ ገጹ፡ ለእግዚአብሔር፡ እስመ፡ ተንሥአ፡ እምነ፡ ማኅደረ፡ መቅደሱ። ወአርአየኒዮ፡ እግዚአብሔር፡ ለዮሴዕ፡ ካህን፡ ዐቢይ፡ ይቀውም፡ ቅድመ፡ ገጹ፡ ለመልአከ፡ እግዚአብሔር፡ ወይቀውም፡ ሰይጣን፡ በየማኑ፡ ከመ፡ ያዕቅፎ። 2 ወይቤሎ፡ እግዚአብሔር፡ ለሰይጣን፡ ለያኅስርከ፡ እግዚአብሔር፡ ሰይጣን፡ ወይገሥጽከ፡ ዘኃረያ፡ ለኢየሩሳሌም። አኮኑ፡ ዝንቱ፡ ትንታግ፡ ዘአውፅእዎ፡ እምእሳት። 3 ወዮሴዕኒ፡ ይለብስ፡ አልባሰ፡ ርሱሐ፡ ወይቀውም፡ ቅድመ፡ ገጹ፡ ለመልአከ፡ እግዚአብሔር። 4 አውሥአ፡ ወይቤሎሙ፡ ለእለ፡ ይቀውም፡ ቅድመ፡ ገጹ፡ አእትቱ፡ አልባሰ፡ ርሱሐ፡ እምላዕሌሁ፡ ወይቤሎ፡ ናሁ፡ አእተትኩ፡ ኃጢአተከ፡ ወአልበስኩከ፡ ጶዴረ። 5 ወይቤ፡ ይደዩ፡ ሰበነ፡ ንጹሐ፡ ውስተ፡ ርእሱ፡ ወአልብስዎ፡ አልባስ፡ ወወደዩ፡ ሰበነ፡ ላዕለ፡ ርእሱ፡ ወአልበስዎ፡ አልባሰ። ወቆመ፡ መል

(col. 2)

አከ፡ እግዚአብሔር፡ 6 ወአስምዐ፡ መልአከ፡ እግዚአብሔር፡ ለሆሴዕ፡ ወይቤሎ። 7 ከመዝ፡ ይቤ፡ እግዚአብሔር፡ ዘኵሎ፡ ይመልክ፡ እመ፡ በፍኖትየ፡ ሖርከ፡ ወዐቀብከ፡ ትእዛዝየ፡ አንተሂ፡ ትኰንን፡ ቤትየ። ወዐፀድየሂ፡ ተዐቅብ፡ እሁበከ፡ ፍኖተ፡ በማእከለ፡ እሉ፡እለ፡ ይቀውሙ። 8 ስማዕ፡ ‹ዮሴዕ፡ አንተ›፡ ወልደ፡ ዮሴዴቅ፡ ካህን፡ ዐቢይ፡ ወቢጽከ፡ እለ፡ ይነብሩ፡ ቅድመ፡ ገጽከ፡ እስመ፡ ሰብአ፡ ትእምርት፡ እሙንቱ፡ ወናሁ፡ አነ፡ አመጽእ፡ ገብርየ፡ ሠራቃዌ፡ 9 እብነ፡ እንተ፡ ወሀብኩ፡ ቅድመ፡ ገጹ፡ ለሆሴዕ፡ በዲበ፡ አሐቲ፡ እብን፡ ሰብዓቱ፡ አዕይንት። ወናሁ፡ አነ፡ እከሪ፡ ይቤ፡ እግዚአብሔር፡ ዘኵሎ፡ ይመልክ፡ ወእገስሳ፡ ላዕለ፡ ኵሉ፡ ኃጢአታ፡ ወይእቲ፡ ምድር፡ በአሐቲ፡ ዕለት። 10 ይእተ፡ አሚረ፡ ይቤ፡ እግዚአብሔር፡ ዘኵሎ፡ ይመልክ፡ ኵልክሙ፡ ጸውዑ፡ ቢጸክሙ፡ ታሕተ፡ ወይንክሙ፡ ወታሕተ፡ በለስክሙ። 1 ወተመይጠ፡ መልአክ፡ ዘይትናገረኒ፡ ወአንሥአኒ፡ ከመ፡ ሶበ፡ ያነቅህ፡ ሰብእ፡ እምንዋም። 2 ወይቤለኒ፡ ምንተ፡ ትሬኢ፡ ወእቤ፡ ርኢኩ፡ ተቊዋመ፡ ማኅቶት፡ ዘኵለንታሃ፡ ወርቅ፡ ወማኅቶት፡ ዲበ፡ ርእሰ፡ 3 ወሰብዓቱ፡ መኃትው፡ ላዕሌሃ፡ ወሰብዓቱ፡ መሳውር፡ በዘ፡ ይስቅይዋ፡ ለመኃትዊሃ፡ ዘዲበ፡ ርእሳ፡ ወክልኤ፡ ዘይት፡ መልዕልቴሃ፡ አሐቲ፡ በየማነ፡ ማኅቶታ። ወአሀቲ፡ በፀጋማ። 4 ወእምዝ፡ ተስእልክዎ፡ ለዝኩ፡ መልአክ፡ ዘይትናገረኒ፡ ወእቤሎ፡ ምንት፡ እለ፡ እግዚእየ፡ 5 ወይቤለኒ፡ መልአክ፡ ዘይትናገረኒ፡ኢተአምርኑ፡ ‹ከመ›፡ ምንት‹ኑ›፡ እሉ። ወእቤ፡ አልቦ፡ እግዚእየ፡ 6 ወይቤለኒ፡ ዝንቱ፡ ቃለ፡ እግዚአብሔር፡ ዘይቤሎ፡ ለዘሩባቤል፡ አኮአ፡ በኃይል፡ ወአኮአ፡ በጽንዕ፡ ዘእንበለ፡ በመንፈስየ፡ ይቤ፡ እግዚአብሔር፡ ዘኵሎ፡ ይመልክ። 7 መኑ፡ አንተ፡ ደብር፡ ዐቢይ፡ በቅድመ፡ ዘሩባቤል፡ ከመ፡ ታስተራትዕ፡ ወአመጽአ፡ ለእብነ፡ ርእስ፡ ወአኤርያ፡ ወአሤንያ፡ ወአሞግሳ። 8 ወኮነ፡ ቃለ፡ እግዚአብሔር፡ ኀቤየ፡ ወይቤለኒ፡ 9 ዕደወ፡ ዘሩባቤል፡ ሳረራሁ፡ ለዝንቱ፡ ቤት፡ ወእደዊሁ፡ ይፌጽማሁ። ወተአምር፡ ከመ፡ እግዚአብሔር፡ ዘኵሎ፡ ይመልክ፡ ፈነወኒ፡ ኀቤክሙ፡ 10 እስመ፡ ዘአስተሐቀረኒ፡ ለሕዳጥ፡ መዋዕል፡ ወይትፌሥሑ፡ ወይሬእይዋ፡ ለእብነ፡ ናእክ፡ ውስተ፡ እዴሁ፡ ለዘሩባቤል፡ እሙንቱ፡ ሰብዓቱ፡ አዕይንቲሁ፡ ለእግዚአብሔር፡ ውእቱ፡ እለ፡ የሐውሩ፡ ይነጽሩ፡ ኵሎ፡ ምድረ። 11 ወእቤሎ፡ ምንት፡ እላንቱ፡ ክልኤቱ፡ ዘይት፡ ዘበየማነ፡ ተቊዋመ፡ ማኅቶት፡ ወበፀጋም። 12 ወካዕበ፡ እቤሎ፡ ምንትኑ፡ ክልኤቱ፡ አዕጹቀ፡ ዘይት፡ ዘቅድመ፡ ክልኤቱ፡ አጥባተ፡ ወርቅ፡ እለ፡ ይሠወቱ፡ ወርቀ፡ 13 ወይቤለኒ፡ ኢተአምርኑ፡ ምንት፡ እሉ፡ ወእቤሎ፡ አልቦ፡ እግዚእየ። 14 ወይቤለኒ፡ እሉ፡ ክልኤቱ፡ ደቀ፡ ጠላት፡ እሙንቱ፡ እለ፡ ይቀውሙ፡ ቅድመ፡ እግዚአ፡ ኵሉ፡ ምድር፡ 1 ወካዕበ፡ አንሣእኩ፡ አዕይንትየ፡ ወርኢኩ፡ መዐፅድ፡ ይሰርር። 2 ወይቤለኒ፡ ምንተ፡ ትሬኢ፡ ወእቤሎ፡ እሬኢ፡ መዐፀድ፡ ይስርር፡ ወኑኁ፡ ዕሥራ፡ በእመት፡ ወጽፍሑ፡ ዕሥር፡ በእመት። 3 ወይቤለኒ፡ ዝንቱኬ፡ መርገም፡ ዘየሐውር፡ ውስተ፡ ኵሉ፡ ገጸ፡ ምድር፡ እስመ፡ ለኵሉ፡ ሰራቂ፡ ዝንቱ፡ ይትቤቀሎ፡ ወይቀትሎ። ወለኵሉ፡

(fol. 123r)

(col. 1)

ዘይምሕል፡ በሐሰት፡ ዝንቱ፡ ይትቤቀሎ፡ ወይቀትሎ፡ በሞት፡ 4 አወፅኦ፡ ይቤ፡ እግዚአብሔር፡ ዘኵሎ፡ ይመልክ። አበውኦ፡ ቤተ፡ ኵሉ፡ ሠራቂ፡ ወኀበ፡ ዘይምሕል፡ በሐሰት፡ በስምየ፡ የኀድር፡ ማእከለ፡ ቤቱ፡ ወየኃልቆ፡ ዕፀዊሁ፡ ወእበኒሁ። 6 ወወፅአ፡ ዝኩ፡ መልአክ፡ ዘይትናገረኒ፡ ወይቤለኒ፡ ነጽር፡ በአዕይንቲከ፡ ወርኢ፡ ዘንተ፡ ዘየሐውር። ወእቤሎ፡ ምንት፡ ዝንቱ። ወይቤለኒ፡ ዝንቱ፡ መስፈርት፡ ዘየሐውር፡ ውስተ፡ ኵሉ፡ ምድር፡ ዓመፃሆሙ፡ ውእቱ። 7 ወናሁ፡ መክሊተ፡ ዐረር፡ ይትነሣእ፡ ወብእሲት፡ አሐቲ፡ ትነብር፡ ማእከለ፡ መስፈርት። 8 ወይቤለኒ፡ ዛቲ፡ ኃጢአት፡ ወወረውዎ፡ ማእከለ፡ መስፈርት፡ ወወረው፡ እብነ፡ ዐረር፡ ውስተ፡ አፉሃ። 9 ወአንሣእኩ፡ አዕይንትየ፡ ወርኢኩ፡ ክልኤቲ፡ አንስት፡ የሐውራ፡ ወነፋስ፡ ውስተ፡ ክነፊሆን፡ ወሎቶን፡ ክንፈ፡ ከመ፡ ክንፈ፡ ሄሮድያኖስ፡ ወነሥአሃ፡ ለ‹ይእቲ›፡ መስፈርት፡ ማእከለ፡ ሰማይ፡ ወምድር። 10 ወእቤሎ፡ ለመልአክ፡ ዘይትናገረኒ፡ አይቴ፡ ይወስዳ፡ መስፈርተ፡ እላንቱ፡ አንስት። 11 ወይቤለኒ፡ ይሕንጻ፡ ቤተ፡ በምድረ፡ ባቢሎን፡ ወያስተዳልዋ፡ ወያነብራ፡ ህየ፡ አስተዳሊዎን። 1 ወተመየጥኩ፡ ወአንሣእኩ፡ አዕይንትየ፡ ወርኢኩ፡ አርባዕቱ፡ ሰረገላ፡ ይወፅኡ፡ እማእከለ፡ ክልኤተ፡ አ[ድባ]ር፡ ወአድባሩሂ፡ ዘብርት፡ 2 ‹ወ›ውስተ፡ ሰረገላ፡ ቀዳማይ፡ አፍራስ፡ ቀይሓን፡ ወውስተ፡ ሰረገላ፡ ካልእ፡ አፍራስ፡ ጸሊማን፡ 3 ወውስተ፡ ሰረገላ፡ ሳልስ፡ አፍራስ፡ ፀዓድው፡ ወውስተ፡ ሰረገላ፡ ራብእ፡ አፍራስ፡ ኰሳኵሳን፡ ወሐመዳዊያን። 4 ወአውሣእኩ፡ ወእቤሎ፡ ለመልአክ፡ ዘይትናገረኒ፡ ምንትኑ፡ ዝንቱ፡ እግዚኦ። 5 ወይቤለኒ፡ ዝኩ፡ መልአክ፡ ዘይትናገረኒ፡ እሉ፡ እሙንቱ፡ ነፋሳተ፡ ሰማይ፡ አርባዕቱ፡ እለ፡ ይፅኡ፡ ይቁሙ፡ ቅድመ፡ እግዚኣ፡ ኵሉ፡ ምድር፡ 6 ወእለ፡ ውስቴቶሙ፡ ጸሊማን፡ አፍራስ፡ የሐውሩ፡ ምድረ፡ ሰሜን፡ 7 ወእሉ፡ አፍራስ፡ ዐዓድው፡ የሐውሩ፡ ድኅሬሆሙ። ወኰሳኵሳን፡ ይወፅኡ፡ ምድረ፡ ቴማን፡ ወሐመዳውያን፡ ይወፅኡ፡ ወየኃሥሡ፡ ለሐዊር፡ ወለኣንሶስዎ፡ ውስተ፡ ምድር። ወይቤ፡ ሑሩ፡ ወአንሶስዉ፡ ውስተ፡ ምድር፡ ወአንሶሰዉ፡ ውስተ፡ ምድር። 8 ወከልሐ፡ ወይቤ፡ ርኢ፡ ናሁ፡ እለ፡ የሐውሩ፡ ምድረ፡ ሰሜን፡ ያዕርፍዋ፡ ለመንፈስየ፡ ውስተ፡ ምድረ፡ ሰሜን፡ 9 ወኮነ፡ ቃለ፡ እግዚአብሔር፡ ኀቤየ፡ ወይቤለኒ፡ 10 ንሣእ፡ እምፄዋ፡ እመላእክት፡ ወእምነ፡ በቊዓኒሃ፡ ወማእምራኒሂ። ወትበውእ፡ አንተ፡ ይእተ፡ አሚረ፡ ቤተ፡ ዮአስያ፡ ወልደ፡ ሶፎንያስ፡ ዘመጽአ፡ እምባቢሎን። 11 ወትነሥእ፡ ወርቀ፡ ወብሩረ፡ ወትገብሮ፡ አክሊላተ፡ ወታስተቄጽሎ፡ ውስተ፡ ርእሱ፡ለዮሴዕ፡ ወልደ፡ ኢዮሴዴቅ፡ ካህን፡ ዐቢይ፡ 12 ወበሎ፡ ከመዝ፡ ይቤ፡ እግዚአብሔር፡ ዘኵሎ፡ ይመልክ። ናሁ፡ ብእሲ፡ ሠረቃዊ፡ ስሙ፡ ወይሠርቅ፡ እምታሕቱ፡ 13 ወየሐንጽ፡ ቤተ፡ እግዚአብሔር፡ ወውእቱ፡ ይነሥእ፡ ትርሲተ፡ ወይነብር፡ ዲበ፡ መንበሩ፡ ወይኰንን፡ወይሄሉ፡ ካህን፡ ዲበ፡ መንበሩ፡ [ወ]ምክር፡ ወሰላም፡ ማእከለ፡ ክልኤሆሙ፡ 14 ወአክሊል፡ ለእለ፡ ይትዔገሥዎ፡ ወለባቊዓኒሃ፡ ወለማ

(col. 2)

እምራኒሃ፡ ወለትርሲቶሙ፡ ለደቂቀ፡ ሰፎንያስ፡ ለተዝካር፡ ውስተ፡ ቤተ፡ እግዚአብሔር። 15 ወይመጽኡ፡ እለሂ፡ እምርሑቃን፡ ወየሐንጹ፡ ቤተ፡ እግዚአብሔር፡ ወተአምሩ፡ ከመ፡ ፈነወኒ፡ ኀቤክሙ፡ እግዚአብሔር፡ ዘኵሎ፡ ይመልክ። ወይከውን፡ ዝንቱ፡ አመ፡ ሰሚዐ፡ ትሰምዑ፡ ቃለ፡ እግዚአብሔር፡ አምላከክሙ። 1 ወእምዝ፡ በራብዕት፡ ዓመተ፡ መንግሥቱ፡ ለዳርዮስ፡ ንጉሥ፡ ኮነ፡ ቃለ፡ እግዚአብሔር፡ ኀበ፡ ዘካርያስ፡ አመ፡ ረቡዑ፡ ለሠርቀ፡ ታስዕ፡ ወርኃ፡ ካሴል፡ 2 ተፈነዉ፡ ሠሪዓ፡ ጼር፡ ሬጌምሜሌክ፡ ቤቴል፡ ወሰብኡሂ፡ ከመ፡ ይስአሉ፡ ቃለ፡ እግዚአብሔር፡ ኀበ፡ ካህናት። እለ፡ ቤተ፡ እግዚአብሔር፡ ዘኵሎ፡ ይመልክ፡ ወለነቢያት፡ 3 ወይቤልዎሙ፡ ንብኪኑ፡ በኃምስ፡ ወርኅ፡ ቅድስት፡ በከመ፡ ገበርነ፡ እምጕንዱይ፡ ዓመት። 4 ወኮነ፡ ቃለ፡ እግዚአብሔር፡ ኀቤየ፡ ወይቤለኒ፡ 5 በሎሙ፡ ለኵሉ፡ ሕዝበ፡ ምድር፡ ወለካህናት፡ ቦኑአ፡ ዘጾምክሙ፡ አመ፡ ኃሙስ፡ ወአመ፡ ስቡዕ፡ እምሰብዓ፡ ዓመት፡ ቦኑ፡ ዘንተ፡ ጾመ፡ ዘጾምክሙ፡ ሊተ፡ 6 ወእመሂ፡ በላዕክሙ፡ ወሰተይክሙ፡ አኮኑ፡ ለርእስክሙ፡ ትበልዑ፡ ወለርእስክሙ፡ ትሰትዩ፡ 7 አኮኑ፡ ዝንቱ፡ ነገር፡ ዘነበበ፡ እግዚአብሔር፡ በእደ፡ ነቢያት፡ ቀደምት፡ አመ፡ ትነብር፡ ኢየሩሳሌም፡ ወትትፌሣሕ፡ አህጉሪሃኒ፡ ወዘአድያሚሃ፡ ወአሕቃላቲሃ፡ ወበሐውርቲሃኒ፡ ንቡር። 8 ወኮነ፡ ቃለ፡ እግዚአብሔር፡ ኀበ፡ ዘካርያስ፡ ወይቤሎ፡ 9 ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ኵነኔ፡ ጽድቅ፡ ኰንኑ፡ ወግበሩ፡ ምጽዋተ፡ ወምሕረተ፡ ላዕለ፡ ቢጽክሙ፡ ኵልክሙ፡ 10 እቤረ፡ ወእጓለ፡ ማውታ፡ ወፈላሴ፡ ወነዳየ፡ ኢትትአገሉ፡ ወኢትትቀየሙ፡ ቢጸክሙ፡ ወኢትጹሩ፡ ሎሙ፡ እከየ። 11 ወአበዩ፡ አጽምኦ፡ ወሜጡ፡ ዘባኖሙ፡ ወአስተሐቀሩ፡ ወሜጡ፡ እዝኖሙ፡ ኢይስምዑ፡ 12 ወዐለው፡ ወረሰዩ፡ ልቦሙ፡ ከመ፡ ኰኵሕ፡ ከመ፡ ኢይስምዑ፡ ሕግየ፡ ወቃለ፡ ዘለአከ፡ እግዚአብሔር፡ ኀቤሆሙ፡ ዘኵሎ፡ ይመልክ፡ በመንፈሱ፡ በእደ፡ ነቢያት፡ ቀደምት። ወኮነ፡ዐቢይ፡ መዓት፡ እምኀበ፡ እግዚአብሔር፡ ዘኵሎ፡ ይመልክ፡ 13 ወበከመ፡ ይቤሎሙ፡ ዐበዩ፡ ሰሚዐ፡ ከማሁ፡ ይኬልሑ፡ ወኢይስምዖሙ፡ ይቤ፡ እግዚአብሔር፡ ዘኵሎ፡ ይመልክ። 14 ወእዘርዎሙ፡ ውስተ፡ ኵሉ፡ አሕዛብ፡ ዘኢየአምሩ፡ ወትማስን፡ ምድሮሙ፡ በድኅሬሆሙ፡ እምሑረት፡ ወእምግብአት፡ አረሰይዋ፡ ሙስንተ፡ ለምድር፡ ኅሪት። 1 ወኮነ፡ ‹ኀቤየ›፡ ቃለ፡ እግዚአብሔር፡ ዘኵሎ፡ ይመልክ፡ ወይቤ፡ 2 ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ቀናእኩ፡ ላዕለ፡ ኢየሩሳሌም፡ ወላዕለ፡ ጽዮን፡ ዐቢየ፡ ቅንኣተ፡ ወተምዓዕኩ፡ ዓቢየ፡ መዓተ። 3 ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ቀናእኩ፡ ላዕለ፡ ኢየሩሳሌም፡ ወላዕለ፡ ጽዮን፡ ዐቢየ፡ ቅንአተ፡ ወተምዓዕኩ፡ ዓቢየ፡ መዓተ። ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ተመየጥክዋ፡ ለጽዮን፡ ወአኃድር፡ ማእከላ፡ ለኢየሩሳሌም። 4 ወትሰመይ፡ ኢየሩሳሌም፡ ሀገረ፡ ጽድቅ፡ ወደብረ፡ እግዚአብሔር፡ ዘኵሎ፡ ይመልክ፡ ዓዲ፡ ይነብሩ፡ አዕሩግ፡ ወልሂቃት፡ ውስተ፡ መርህባ፡ ለኢየሩሳሌም፡ ወለኵሎሙ፡ ምርጉዞሙ፡ ውስተ፡ እደዊሆሙ፡ 5 እምብዝኀ፡ መዋዕል፡ ወይመልአ፡ ውስተ፡ መርህበ፡ ሀገራ፡ ደቅ፡ ወአዋልድ፡ እለ፡ ይትዋነዩ፡ ውስተ፡ መርህባ። 6 ከመዝ፡ ይቤ፡ እግ

(fol. 123v)

(col. 1)

ዚአብሔር፡ ዘኵሎ፡ ይመልክ፡ ለእመ፡ ተስእኖሙ፡ ለሕዝብየ፡ ለእሉ፡ እለ፡ ተርፉ፡ በቅድሜሆሙ፡ በእማንቱ፡ መዋዕል፡ ወበቅድሜየሂ፡ ይሰአን፡ ይቤ፡ እግዚአብሔር፡ ዘኵሎ፡ ይመልክ። 7 ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ናሁ፡ አነ፡ አድኅኖሙ፡ ለሕዝብየ፡ እምብሔረ፡ ምሥራቅ፡ ወእምብሔረ፡ ምዕራበ፡ ፀሐይ፡ 8 ወእወስዶሙ፡ ወአኃድሮሙ፡ ማእከለ፡ ኢየሩሳሌም፡ ወበህየ፡ ይከውኑኒ፡ ሕዝብየ፡ ወአነኒ፡ እከውኖሙ፡ አምላኮሙ፡ በጽድቅ፡ ወበርትዕ። 9 ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ይጸንዓ፡ እደዊሆሙ፡ ለእለ፡ ሰምዑ፡ በእማንቱ፡ መዋዕል፡ ዘንተ፡ ነገረ፡ እምአፈ፡ ነቢያት፡ እምአመ፡ ተሳረረ፡ ቤተ፡ እግዚአብሔር፡ ዘኵሎ፡ ይመልክ። 10 ወእምአመ፡ ተሐንጻ፡ ቤት፡ እስመ፡ እምቅድመ፡ እላንቱ፡ መዋዕል፡ ሰብአኒ፡ ኢረከበ፡ ዕሤቶ፡ ወእንስሳኒ፡ ኢረከበ፡ ዐስቦ፡ ወኢያዕረፈ፡ ዘይበውእኒ፡ ወዘይወፅእኒ፡ እምሕማም። ወእፌኑ፡ ሎሙ፡ ሰብአ፡ ላዕለ፡ ቢጹ፡ 11 ወይእዜኒ፡ አኮ፡ ከመ፡ መዋዕለ፡ ቀዲሙ፡ ዘእገብር፡ አነ፡ ለእሉ፡ እለ፡ ተርፉ፡ ሕዝብየ፡ ይቤ፡ እግዚአብሔር፡ ዘኵሎ፡ ይመልክ። 12 ዳእሙ፡ እዘርእ፡ ሰላመ፡ ወወይንኒ፡ ይሁብ፡ ፍሬሁ፡ ወምድርኒ፡ ትሁብ፡ ማእረራ፡ ወሰማይኒ፡ ይሁብ፡ ዝናመ፡ ወአወርሶሙ፡ ለእለ፡ ተርፉ፡ ሕዝብየ፡ ዘንተ፡ ኵሎ። 13 ወበከመ፡ ኮንክሙ፡ መርገመ፡ ውስተ፡ አሕዛብ፡ ቤተ፡ ይሁዳ፡ ወቤተ፡ እስራኤል፡ ከማሁ፡ አድኅነክሙ፡ ወትከውኑኒ፡ ለበረከት፡ አጥብዑ፡ ወአጽንዑ፡ እደዊክሙ፡ 14 እስመ፡ ከመዝ፡ ይቤ፡ እግዚአብሔር፡ ዘኵሎ፡ ይመልክ። በከመ፡ ሐለይኩ፡ አሕስሞ፡ ላዕሌክሙ፡በዘ፡ አምዕዑኒ፡ አበዊክሙ፡ ይቤ፡ እግዚአብሔር፡ ዘኵሎ፡ ይመልክ፡ 15 ወኢነሳሕኩ፡ ከማሁ፡ መከርኩ፡ ወሐለይኩ፡ በእላንቱ፡ መዋዕል፡ ከመ፡ እግበር፡ ሠናየ፡ ለኢየሩሳሌም፡ ወለቤተ፡ ይሁዳ። 16 ዝንቱ፡ ነገር፡ ዘትገብሩ፡ ተናገሩ፡ ጽድቀ፡ ምስለ፡ ኵሉ፡ ሰብእ፡ ወምስለ፡ ቢጽክሙ፡ ወኵነኔ፡ ሰላም፡ ኰንኑ፡ በውስተ፡ አናቅጺክሙ፡ 17 ወኵልክሙ፡ ኢትጹሩ፡ እከየ፡ በልብክሙ፡ ለቢጽክሙ፡ ኢታፍቅሩ፡ እንከ፡ መሐላ፡ በሐሰት፡ እስመ፡ ዘንተ፡ ኵሎ፡ ጸላእኩ፡ ይቤ፡እግዚአብሔር፡ ዘኵሎ፡ ይመልክ። 18 ወኮነ፡ ቃለ፡ እግዚአብሔር፡ ኀቤየ፡ ወይቤለኒ፡ 19 ከመዝ፡ ይቤ፡ እግዚአብሔር፡ ዘኵሎ፡ ይመልክ። ጾመ፡ ረቡዕ፡ ወጾመ፡ ኃሙስ፡ ወጾመ፡ ስቡዕ፡ ወጾመ፡ ዐሡር፡ ይከውን፡ ለቤተ፡ ይሁዳ፡ ለፍሥሐ፡ ወለሐሤት፡ ወለበዓላት፡ ሠናይ‹ት›፡ ወትትፌሥሑ። ወአፍቅሩ፡ እንከ፡ ጽድቀ፡ ወሰላመ፡ 20 ናሁ፡ ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ወዓዲ፡ እለ፡ ይመጽኡ፡ አሕዛብ፡ ወእለ፡ ይነብሩ፡ ውስተ፡ አህጉር፡ ብዙኃት፡ ወየሐውሩ፡ 21 እለ፡ ይነብሩ፡ ውስተ፡ አሐቲ፡ ኀበ፡ አሐቲ፡ ወይብሉ፡ ንሖር፡ ሐዊረ፡ ንትጋነይ፡ ለገጸ፡ እግዚአብሔር፡ ዘኵሎ፡ ይመልክ፡ ወንኅሥሥ፡ ገጸ፡ እግዚአብሔር፡ ወአሐውር፡ አነሂ፡ 22 ወይመጽኡ፡ ብዙኃን፡ አሕዛብ፡ ጽኑዓን፡ እንዘ፡ የኃሡ፡ ገጸ፡ እግዚአብሔር፡ ዘኵሎ፡ ይመልክ፡ በኢየሩሳሌም፡ ወይትመሀለሉ፡ ለገጸ፡ እግዚአብሔር፡ ከመዝ፡ ይቤ፡ እግዚአብሔር፡ ዘኵሎ፡ ይመልክ። 23 ይእተ፡ አሚረ፡ ይእኅዙ፡ ዐሠ

(col.2 )

ርቱ፡ ዕደው፡ ዘእምኵሉ፡ በሐውርተ፡ አሕዛብ፡ ጽንፈ፡ ልብሰ፡ ብእሲ፡ አይሁዳዊ፡ ወይብልዎ፡ ንሑር፡ ምስሌከ፡ እስመ፡ ሰማዕነ፡ ከመ፡ እግዚአብሔር፡ ምስሌከ። 1 ተረፈ፡ ቃለ፡ እግዚአብሔር፡ በምድረ፡ ሴድራ፡ ወደማስቆ፡ መሥዋዕቱ፡ [እስመ]፡ ለእግዚአብሔር፡ ዐይነ፡ ኵሉ፡ ሰብእ፡ ወኵሉ፡ ሕዝበ፡ እስራኤል። 2 ወኤማትኒ፡ እንተ፡ ትትዋሰና፡ ለጢሮስ፡ ወሲዶና፡ እስመ፡ ጠባብ፡ ፈድፋደ፡ 3 ሐነጸት፡ ጢሮስ፡ አጽዋኒሃ፡ ወዘገበት፡ ብሩረ፡ ከመ፡ መሬት፡ ወአስተጋብአት፡ ወርቀ፡ ከመ፡ ፅንጕነ፡ መርህብ፡ ወፍኖት። 4 ወናሁ፡ እግዚአብሔር፡ ይመርሳ፡ ወይዌሩ፡ ውስተ፡ ባሕር፡ ኀይላ፡ ወይእቲኒ፡ በእሳት፡ ትጠፍእ፡ 5 ወትሬኢ፡ አስቃሎን፡ ወትፈርህ፡ ወጋዛሂ፡ ትደነግፅ፡ ፈድፋደ፡ ወአቃሮን፡ እስመ፡ ተኃፍረት፡ በቱክልታ፡ ወይትኃጐል፡ ንጉሥ፡ እምጋዛ፡ ወአስቀሎናሂ፡ ኢትሄሉ፡ 6 ወይነብሩ፡ ካልአን፡ አሕዛብ፡ ውስተ፡ አዛጦን። ወእስእር፡ ፅእለተ፡ ኢሎፍሊ፡ 7 ወኣኣትት፡ ደሞሙ፡ እምአፉሆሙ፡ ወርኵሶሙ፡ እማእከለ፡ ስነኒሆሙ፡ ወይተርፍ፡ ውእቱሂ፡ ለአምላክነ፡ ወይከውኑ፡ ከመ፡ መሳፍንተ፡ ይሁዳ፡ ወአቃሮንሂ፡ ከመ፡ ኢያቡሴዎን፡ 8 ወአንሥእ፡ ቤትየ፡ ወአቀውም፡ከመ፡ ኢትሑሩ፡ ወኢትግብኡ፡ ወኢየኃልፍ፡ እንከ፡ ላዕሌሆሙ፡ ዘይነድኦሙ፡ እስመ፡ ይእዜ፡ ርኢኩ፡ በአዕይንትየ። 9 ተፈሥሒ፡ ፈድፋደ፡ ወለተ፡ ጽዮን፡ ወስብኪ፡ ወለተ፡ ኢየሩሳሌም፡ ናሁ፡ ይመጽእ፡ ንጉሥኪ፡ ጻድቅ፡ ወመድኅን፡ ወየዋህ፡ ውእቱ፡ ወይፄአን፡ ዲበ፡ አድግ፡ ወዲበ፡ ዕዋለ፡ እድግት። 10 ወአጠፍእ፡ ሰረገላ፡ እምኤፍሬም፡ ወአፍራሰ፡ እምኢየሩሳሌም፡ ወየሐልቅ፡ እንከ፡ ቀስት፡ ወቀትል፡ ወይትናገር፡ ብዙኃ፡ ሰላመ፡ ለአሕዛብ፡ ወሥልጣኑ፡ እምባሕር፡ እስከ፡ ባሕር፡ ወእምአፍላግ፡ እስከ፡ አጽናፈ፡ ምድር፡ 11 ወአንቲሂ፡ በደመ፡ ሥርዓት፡ ፈኖኩ፡ ሙቁሐን፡ በተስፋ። 12 ወህየንተ፡ አሐቲ፡ ዕለት፡ ካዕበተ፡ እፈድየከ፡ 13 እስመ፡ መሰኩከ፡ መንገሌየ፡ ይሁዳ፡ ወከመ፡ ቀስት፡ መላእክዎ፡ ለኤፍሬም። ወአነሥኦሙ፡ ለደቂቅኪ፡ ጽዮን፡ ላዕለ፡ ደቂቀ፡ አሚረ፡ ወእሬስየኪ፡ ከመ፡ ኵናተ፡ መስተቃትል፡ 14 ወእግዚአብሔር፡ ምስሌሆሙ፡ ይሬኢ፡ ወትወፅእ፡ ማዕበልቱ፡ከመ፡ መብረቅ፡ ወእግዚአብሔር፡ ዘኵሎ፡ ይመልክ፡ ይነፍሕ፡ በቀርን፡ ወየሐ‹ውር፡ መዐቱ፡ ከመ›፡ አውሎ፡ መንገለ፡ ቴማን። 15 ወእግዚአብሔር፡ ዘኵሎ፡ ይመልክ፡ ይረድኦሙ። ወያሐልቅዎሙ፡ ወይደፍንዎሙ፡ በእብነ፡ ሞጻፍ፡ ወይስትይዎሙ፡ ከመ፡ ወይን፡ ወይመልኡ፡ በፍያል፡ ከመ፡ ዘይት፡ ውስተ፡ ምሥዋዕ፡ 16 ወያድኅኖሙ፡ እግዚአብሔር፡ አምላኮሙ፡ ይእተ፡ አሚረ፡ ከመ፡ አባግዕ፡ ለሕዝቡ። እስመ፡ አእባን፡ ቅዱሳት፡ ያንኰረኵራ፡ ውስተ፡ ምድር፡ 17 እስመ፡ ጥቀ፡ ሠናይቱ፡ ወሚመጠነ፡ ኂሩቱ፡ እክለ፡ ለወራዙት፡ ወወይነ፡ መዐዛ፡ ለደናግል።

(fol. 124r)

(col. 1)

ወከንቶ፡ መሀሩ። በእንተ፡ ዝንቱ፡ ተነሥኡ፡ ከመ፡ አባግዕ፡ ወደክሙ፡ እስመ፡ አልቦሙ፡ ኖላዌ። 3 ላዕለ፡ ኖሎት፡ ነደት፡ መዐትየ፡ ወእኅዋዮሙ፡ ለአባኵሕየ። ወይኄውጾሙ፡ እግዚአብሔር፡ ዘኵሎ፡ ይመልክ፡ ለመርዔቱ፡ ለቤተ፡ ይሁዳ፡ ወይሬስዮሙ፡ ከመ፡ ፈረስ፡ ስሙር፡ ለፀብእ፡ 4 ወእምኔሁ፡ ረሰየ፡ ቀስተ፡ ለመዐቱ። ወእምኔሁ፡ ይወፅእ፡ ኵሉ፡ ዘይነድእ፡ ቦቱ፡ 5 ወይከውኑ፡ ከመ፡ ኃያላን፡ እለ፡ ይከይዱ፡ ፅንጕነ፡ እንዘ፡ ይትበአስ፡ በውስተ፡ ቀትል፡ ወይረውዱ፡ ወኢይክልዎሙ፡ እስመ፡ እግዚአብሔር፡ ምስሌሆሙ። ወይትኃፈሩ፡ መስተፅዕናነ፡ አፍራስ። 6 ወአጸንዖ፡ ለቤተ፡ ይሁዳ፡ ወአድኅኖ፡ ለቤተ፡ ዮሴፍ፡ ወአነግፎሙ፡ እስመ፡ አፍቀርክዎሙ፡ ወይከውኑ፡ ከመ፡ አመ፡ ኢኃደግዎሙ። እስመ፡ አነ፡ እግዚአብሔር፡ አምላኮሙ፡ እሰጠዎሙ። 7 ወይከውኑ፡ ከመ፡ መስተቃትላነ፡ ኤፍሬም፡ ወይትፌሣሕ፡ ልቦሙ፡ ከመ፡ ዘበወይን፡ ወይሬእዩ፡ ውሉዶሙ፡ ወይትሐሠዩ፡ ወይትፌሣሕ፡ ልቦሙ፡ በእግዚአብሔር። 8 እትኤመሮሙ፡ ወአስተጋብኦሙ፡ እስመ፡ አነ፡ እባልሖሙ፡ ወይበዝኁ፡ በከመ፡ በዝኁ፡ 9 ወእዘርኦሙ፡ ውስተ፡ አሕዛብ። ወእለሂ፡ ርሑቃን፡ ይዜከሩኒ፡ ወየሐጽኑ፡ ውሉዶሙ፡ ወይትመየጡ፡ 10 ወእመይጦሙ፡ እምድረ፡ ግብጽ፡ ወእትሜጠዎሙ፡ እምፋርስ፡ ወእወስዶሙ፡ ገለአድ፡ ወውስተ፡ ሊባኖስ፡ ወኢየአክሎሙ፡ 11 ወየሐልፉ፡ እንተ፡ ባሕር፡ ጸባብ፡ ወይከይዱ፡ ዲበ፡ ማዕበለ፡ ባሕር፡ ወየብስ፡ ኵሉ፡ ቀላያተ፡ አፍላግ፡ ወይሰዐር፡ ኵሉ፡ ትዕቢተ፡ ፋርስ፡ ወአአትት፡ በትረ፡ ግብጽ፡ 12 ወአጸንኦሙ፡ በእግዚአብሔር፡ አምላኮሙ፡ ወይትሜክሑ፡ በስሙ፡ ይቤ፡ እግዚአብሔር፡ 1 አርኁ፡ አናቅጸከ፡ ሊባኖስ፡ ወትብላእ፡ እሳት፡ አርዘከ፡ 2 ለየዐይ፡ ቢሩስ፡ እስመ፡ ወድቀ፡ ዘግባ፡ እስመ፡ ፈድፋደ፡ ኃሥሩ፡ መኳንንት። አውይው፡ ኦመ፡ ባሳን፡ እስመ፡ ተገዝመ፡ እምሐዲስ፡ ተክል። 3 ቃለ፡ ኖሎት፡ እለ፡ ያስቆቅዉ፡ እስመ፡ ኃሥሩ፡ ዐበይቶሙ፡ ቃለ፡ አናብስት፡ እለ፡ ይጥኅሩ፡ እስመ፡ ኃሥረ፡ ዕበየ፡ ዮርዳኖስ፡ 4 ከመዝ፡ ይቤ፡ እግዚአብሔር፡ ዘኵሎ፡ ይመልክ፡ ረዓይዎን፡ ለአባግዐ፡ ቀትል፡ 5 ዘአጥረዮሙ፡ ይረግዞሙ፡ ወኢይነሥሑ፡ ወእለሂ፡ ይሠይጥዎን፡ ይብሉ፡ ይትባረክ፡ እግዚአብሔር፡ ‹እስመ›፡ ብዕልነ፡ ወእለሂ፡ ይርእይዎን፡ ኢያጽሕቅዎሙ፡ ወኢምንተኒ፡ በእንቲአሆን፡ 6 በእንተ፡ ዝንቱ፡ ኢይምሕኮሙ፡ እንከ፡ ለእለ፡ ይነብሩ፡ ውስተ፡ ምድር፡ ይቤ፡ እግዚአብሔር። ወናሁ፡ አነ፡ አገብኦ፡ ለሰብእ፡ ለለ፡ አሐዱ፡ ውስተ፡ እደ፡ ኖላዊሁ፡ ወውስተ፡ እደ፡ ንጉሡ፡ ወየሐልቅዋ፡ ለምድር፡ ወኢያድኅኖሙ፡ እምእዴሆሙ፡ 7 ወእሬዕዮን፡ ለከነናዊያንየ፡ ወእነስእ፡ ሊተ፡ ክልኤ፡ አብትረ፡ ለ‹አ›ሐቲ፡ ሰመይክዋ፡ ስነ፡ ወለካልእታ፡ ሰመይክዋ፡ ሐብለ፡ ወእርዕዮን፡ ለአባግዕየ፡ 8 ወአጠፍኦሙ፡ ለሠለስቱ፡ ኖሎት፡ በአሐዱ፡ ወርኅ፡ ወትከብድ፡ ነፍስየ፡ በላዕሌሆሙ፡ ወነፍሶሙ፡ ትግዕር፡ ላዕሌየ፡ 9 ወእቤሎሙ፡ ኢይሬዕየክሙ፡ ዘሞተሂ፡ ለይሙት፡ ወዘደክመሂ፡ ለይድከም፡ ወዘሂ፡ ተርፈ፡ ለይብላዕ፡ ሥጋ፡ ቢጹ። 10 ወአነሥአ፡ ለበትርየ፡ ‹ለ›ስን፡ ወእቀጠቅጣ፡ ከመ፡ እስአር፡ ኪዳንየ፡ ዘተካየድኩ፡ ምስለ፡ ኵሉ፡ አሕዛብ፡ 11 ወትትመየጥ፡

(col. 2)

ይእተ፡ አሚረ። ወየአምርዎን፡ ከነናዊያንየ፡ ለአባግዕ፡ እለ፡ ተዐቅባ፡ እስመ፡ ቃለ፡ እግዚአብሔር፡ ውእቱ። 12 ወእቤሎሙ፡ እመ፡ አስመርኩክሙ፡ ሀቡኒ፡ ዐስብየ፡ ወእመ፡ አኮ፡ ኅድጉ፡ ወድልዉ፡ ሊተ፡ ዐስብየ፡ ሠላሳ፡ ብሩረ። 13 ወይቤለኒ፡ እግዚአብሔር፡ ደዮ፡ ውስተ፡ ሕንቅርት፡ ወፍትኖ፡ ለእመ፡ ጽሩይ፡ ውእቱ፡ በከመ፡ አመከርዎ፡ እሙንቱ። ወነሣእኩ፡ ዝኰ፡ ሠላሳ፡ ብሩረ፡ ወወደይክዎ፡ ውስተ፡ ሕንቅርት፡ ዘቤተ፡ እግዚአብሔር፡ 14 ወሰበርኩ፡ ክልኤተ፡ በትርየ፡ ሐብለ፡ ከመ፡ አሚጥ፡ ምኵናነ፡ ዘማእከለ፡ ይሁዳ፡ ወዘማእከለ፡ እስራኤል። 15 ወይቤለኒ፡ እግዚአብሔር፡ ዓዲ፡ ንሣእ፡ ለከ፡ ንዋየ፡ ኖላዊ፡ አብድ፡ 16 እስመ፡ ናሁ፡ አነሥእ፡ ኖላዌ፡ ውስተ፡ ምድር፡ ዘተገድፈ፡ ኢይረድእ፡ ወዘተዘርወ፡ ኢያስተጋብእ፡ ወዘቈስለሂ፡ ኢይፌውስ፡ ወዘ፡ ሕያወኒ፡ ኢይሴሲ፡ ወይበልዕ፡ ሥጋ፡ ዘሰብሐ፡ ወያነጐዕ፡ አገዳሆሙ። 17 አሌሎሙ፡ ለእለ፡ ከንቶ፡ ይርዕዩ፡ ወእለ፡ የሐድጉ፡ አባግዐ፡ መጥባሕት፡ ውስተ፡ መዝራዕቱ፡ ወውስተ፡ ዐይኑ፡ ዘየማን፡ መዝራዕቱ፡ የቢስ፡ ይየብስ፡ ዓይኑ፡ ዘየማን፡ ነቊረ፡ ይነቊር። 1 ተረፈ፡ ቃለ፡ እግዚአብሔር፡ ላዕለ፡ እስራኤል፡ ይቤ፡ እግዚአብሔር፡ ዘሰፍሖ፡ ለሰማይ፡ ወሣረራ፡ ለምድር፡ ወፈጠረ፡ ነፍሰ፡ ሰብእ፡ ውስቴቱ። 2 ናሁ፡ አነ፡ እሬስያ፡ ለኢየሩሳሌም፡ ከመ፡ ድርኵኵተ፡ ማዕፆ፡ ዘይትሀወክ፡ እምኵሉ፡ አሕዛብ፡ እለ፡ አድያም፡ ወበይሁዳ፡ ይከውን፡ ጥቅም፡ ለኢየሩሳሌም። 3 ውእተ፡ አሚረ፡ እሬስያ፡ ለኢየሩሳሌም፡ ከመ፡ እብን፡ እንተ፡ ይከይዳ፡ ኵሉ፡ አሕዛብ፡ ወኵሉ፡ ዘኬዳ፡ ስላቀ፡ ይሳለቅ፡ ወይትጋብኡ፡ ላዕሌሃ፡ ኵሉ፡ አሕዛበ፡ ምድር። 4 ይእተ፡ አሚረ፡ ይቤ፡ እግዚአብሔር፡ ዘኵሎ፡ ይመልክ፡ እቀሥፍ፡ ኵሎ፡ አፍራስ፡ በድንጋፄ፡ ወመስተፅዕናንሂ፡ በዝንጋዔ፡ ወእከሥት፡ አዕይንትየ፡ ላዕለ፡ ቤተ፡ ይሁዳ፡ ወእቀሥፍ፡ ኵሎ፡ አፍራስ፡ አሕዛብ፡ በዐዊር፡ 5 ወይብሉ፡ መሳፍንተ፡ ይሁዳ፡ በልቦሙ፡ረከብኩ፡ ሊተ፡ እለ፡ ይነብሩ፡ ኢየሩሳሌም፡ በእግዚአብሔር፡ አምላኮሙ፡ ዘኵሎ፡ ይመልክ። 6 ይእተ፡ አሚረ፡ እሬስዮሙ፡ ለመሳፍንተ፡ ይሁዳ፡ ከመ፡ ትንታገ፡ እሳት፡ ማእከለ፡ ዕፀው፡ ወከመ፡ ነበልባለ፡ እሳት፡ ውስተ፡ ኃሠር፡ ወይበልዑ፡ ኵሎ፡ አሕዛበ፡ ዘአውዶሙ፡ ዘይምኖሙ፡ ወዘፅግሞሙ። ወትነብር፡ እንከ፡ ኢየሩሳሌም፡ ውስተ፡ መካና፡ 7 ወያድኅን፡ እግዚአብሔር፡ አህጉረ፡ ይሁዳ፡ ከመ፡ ትካት፡ ከመ፡ ኢያዕብዩ፡ ትዝህርቶሙ፡ ‹ላዕለ›፡ ቤተ፡ ዳዊት፡ ወትምክሕቶሙ፡ ለእለ፡ ይነብሩ፡ ኢየሩሳሌም፡ ወላዕለ፡ ይሁዳ። 8 ወይእተ፡ አሚረ፡ ይቀውም፡ ሎሙ፡ እግዚአብሔር፡ ለእለ፡ ይነብሩ፡ ኢየሩሳሌም። ወውእተ፡ አሚረ፡ ዘድኩም፡ እምኔሆሙ፡ ይከውን፡ ከመ፡ ዳዊት፡ ወቤተ፡ ዳዊት፡ ከመ፡ እግዚአብሔር፡ ወከመ፡ መልአከ፡ እግዚአብሔር፡ በቅድሜሁ። 9 ወውእተ፡ አሚረ፡ እትኃሠሦሙ፡ ለኵሎሙ፡ አሕዛብ፡ እለ፡ ይመጽኡ፡ ኢየሩሳሌም፡ ከመ፡ አእትቶሙ፡ 10 ወእክዑ፡ ላዕለ፡ ቤተ፡ ዳዊት፡ ወላዕለ፡ እለ፡ ይነብሩ፡ ኢየሩሳሌም፡ መንፈሰ፡ ትፍሥሕት፡ ወሐሤት፡ ወይትመየጡ፡ እንከ፡ ኀቤየ፡ ሀለዎሙ፡ ይርአይዎ፡ ለዘ፡ወግእዎ፡ ወይብክይዎ፡ ወይላህውዎ፡ ከመ፡ ዘያፈቅሩ፡ ወየሐሙ፡ ሕማመ፡ ከመ፡ ዘለ፡ በኵር። 11 ይእተ፡ አሚረ፡ የዐቢ፡ ላሐ፡ ለኢየሩሳሌም፡

(fol. 124v)

(col. 1)

መጠነ፡ ውኂዝ፡ ዘይውሕዝ፡ በገዳመ፡ ሪሞን፡ ወይላሕዉ፡ ላሐ፡ በገዳመ፡ መጌድ፡ 12 ወትበኪ፡ ምድር። በበ፡ ሕዘቢሆሙ፡ ወሕዝብኒ፡ በባሕቲቶሙ፡ ሕዝበ፡ ዳዊት፡ በባሕቲቶሙ፡ ወአንስቲያሆሙኒ፡ በባሕቲቶን፡ ሕዝበ፡ ቤተ፡ ናታን፡ በባሕቲቶሙ፡ ወአንስቲያሆሙኒ፡ በባሕቲቶን። ሕዝበ፡ ቤተ፡ ሌዊ፡ በባሕቲቶሙ፡ ወአንስቲያሆሙኒ፡ በባሕቲቶን። 13 ሕዝበ፡ ቤተ፡ ስምዖን፡ በባሕቲቶሙ፡ ወአንስቲያሆሙኒ፡ በባሕቲቶን። 14 ኵሉ፡ ሕዝብ፡ በበሕዘቢሆሙ፡ እለ፡ ተረፉ፡ ወአንስቲያሆሙኒ፡ በባሕቲቶን። 1 ውእተ፡ አሚረ፡ ይትረኃው፡ ኵሉ፡ ነቅዕ፡ ለቤተ፡ ዳዊት፡ 2 ወለእለ፡ ይነብሩ፡ ኢየሩሳሌም፡ ለንጽሕ፡ ወለንዝሐት፡ ይከውን፡ ውእተ፡ አሚረ፡ ይቤ፡ እግዚአብሔር፡ ዘኵሎ፡ ይመልክ፡ ይጠፍእ፡ አስማቲሆሙ፡ ለጣዖታት፡ እምኵሉ፡ ምድር፡ ወአልቦ፡ ዘይዜክሮሙ፡ እንከ፡ ወአአትቶሙ፡ እምድር፡ ለሐሳዊያን፡ ነቢያት፡ ወለ፡ መንፈስ፡ ሐሰት። 3 ወእመቦ፡ ዘተነበየ፡ ብእሲ፡ ይብልዎ፡ አቡሁ፡ ወእሙ፡ ኢይከውን፡ እስመ፡ ሐሰተ፡ ተናገርከ፡ በስመ፡ እግዚአብሔር፡ ወይረግዝዎ፡ አቡሁ፡ ወእሙ፡ እለ፡ ወለድዎ፡ ሶበ፡ ተነበየ፡ 4 ውእተ፡ አሚረ፡ ይትኃፈሩ፡ ነቢያት፡ ኵሎሙ፡ በዘ፡ ርእዩ፡ ሶበ፡ ተነበዩ፡ ወኢይለብሱ፡ ሰቀ፡ ዘጸጕር፡ ‹እስመ›፡ ሐሰዉ። 5 ወይብል፡ ኢኮንኩ፡ አንሰ፡ ነቢየ፡ መስተገብረ፡ ምድር፡ አነ፡ እስመ፡ ሰብእ፡ አጥረየኒ፡ እምንእስያ፡ 6 ወእቤሎ፡ ምንትኑ፡ ዝንቱ፡ መቅሠፍት፡ ዘማእከለ፡ እደዊከ፡ ወይብል፡ ዘቈሰልኩ፡ በቤተ፡ ዐርክየ። 7 ተንሥኢ፡ ኵናት፡ ላዕለ፡ ኖሎት፡ ወላዕለ፡ ብእሲ፡ ሀገሩ፡ ይቤ፡ እግዚአብሔር፡ ዘኵሎ፡ ይመልክ። እቀትሎ፡ ለኖላዊ፡ ወይዘረው፡ አባግዕ፡ ወአመጽእ፡ እዴየ፡ ላዕለ፡ ኖሎት፡ ወይከውን፡ ውስተ፡ ኵሉ፡ ምድር፡ 8 ይቤ፡ እግዚአብሔር፡ ዘኵሎ፡ ይመልክ። የሐልቅ፡ ክልኤ፡ እድ፡ ወይተርፍ፡ ሣልስተ፡ እዴሃ፡ 9 ወእወስዶሙ፡ ውስተ፡ እሳት፡ ለእልክቱ፡ ሣልስተ፡ እድ፡ ወአረስኖሙ፡ ከመ፡ ያረስንዎ፡ ለብሩር፡ ወእፈትኖሙ፡ ከመ፡ ይፈትንዎ፡ ለወርቅ፡ ወውእቱኒ፡ ይጼውዕ፡ ስምየ፡ ወአነሂ፡ እሠጠዎ፡ ወእብል፡ ሕዝብየ፡ ውእቱ፡ ዝንቱ፡ ወውእቱኒ፡ ይብለኒ፡ እግዚአብሔር፡ አምላኪየ፡ 1 ናሁ፡ መዋዕል፡ ይመጽእ፡ ይቤ፡ እግዚአብሔር። ወይትካፈሉ፡ በርባረኪ፡ በውስቴትኪ፡ 2 ወአስተጋብኦሙ፡ ለኵሉ፡ አሕዛብ፡ እለ፡ ይትቃተልዋ፡ ለኢየሩሳሌም፡ ወትትአኃዝ፡ ሀገር፡ ወይትበረበር፡ አብያት፡ ወይረኵሳ፡ አንስት፡ ወይፄወዉ፡ መንፈቀ፡ ሀገር፡ ወእለ፡ ተርፉ፡ ሕዝብየ፡ ኢይጠፍኡ፡ እምሀገር። 3 ወይወፅእ፡ እግዚአብሔር፡ ወይትቃተሎሙ፡ ለእሙንቱ፡ ሕዝብ፡ ከመ፡ አመ፡ ተቃተሉ፡ በዕለተ፡ ቀትል፡ ወይቀውማ፡ እገሪሁ፡ ለእግዚአብሔር፡ 4 ውእተ፡ አሚረ፡ ውስተ፡ ደብረ፡ ዘይት፡ ዘቅድመ፡ ኢየሩሳሌም፡ ጽባሒሃ፡ ወይነቅዕ፡ ደብረ፡ ዘይት፡ መንፈቁ፡ መንገለ፡ ጽባሕ፡ ወባሕር፡ ወይትቈልቈል፡ መንፈቁ፡ ለውእቱ፡ ደብር፡ መንገለ፡ ሰሜን፡ ወመንፈቁ፡ መንገለ፡ አዜብ፡ 5 ወይደፍን፡ ቆላተ፡ አድባርየ፡ እስከ፡ ኢያሶን፡ ወይትፌጸም፡ በከመ፡ ተፈጸመ፡ እምነ፡ ድልቅልቅ፡ በመዋዕለ፡ ዖዝያን፡ ንጉሠ፡ ይሁዳ፡ ወይመጽእ፡ እግዚአብሔር፡ አምላኪየ፡ ወኵሎሙ፡ ቅዱሳኒሁ፡ ምስሌሁ። 6 ወውእተ፡ አሚረ፡ አልቦ፡ ብርሃነ፡ ወ‹ት›ከውን፡ አሐቲ፡ ዕለት፡ ቊረ፡ ወበረደ፡ 7 ወይእቲ፡ ዕለት፡ እምርት፡ በኀበ፡ እግዚአብሔር፡ ወኢኮነት፡ መዐ

(col. 2)

ልተ፡ ወኢኮነት፡ ሌሊተ፡ ወፍና፡ ሰርክ፡ ይበርህ፡ ብርሃን። 8 ወውእተ፡ አሚረ፡ ይወፅእ፡ ማየ፡ ሕይወት፡ እምኢየሩሳሌም፡ ወመንፈቁ፡ መንገለ፡ ባሕር፡ ቀዳሚት፡ ወመንፈቁ፡ መንገለ፡ ባሕር፡ ደኃሪት። ወከማሁ፡ ይከውን፡ በክረምት፡ ወበሐጋይ፡ 9 ወይነግሥ፡ እግዚአብሔር፡ ለኵሉ፡ ምድር፡ ይእተ፡ አሚረ፡ ይከውን፡ አሀዱ፡ እግዚእ፡ ወአሐዱ፡ ስሙ፡ 10 ወየዐውድ፡ ኵሎ፡ ምድረ፡ ወየዐውድ፡ ገዳመ፡ እምጋብሔ፡ እስከ፡ ሬማን፡ ወአዚባ፡ ለኢየሩሳሌም፡ ወሬማሰ፡ ትነብር፡ ውስተ፡ ብሔራ። ወእምአንቀጸ፡ ብንያም፡ እስከ፡ ዓንቀጽ፡ ቀዳማዊ፡ ደወለ፡ ጸናፊ፡ እስከ፡ አንቀጸ፡ ማእዘንት፡ እስከ፡ ማኅፈደ፡ አናምሄል፡ ወእስከ፡ ምክያድ፡ ዘቤተ፡ ንጉሥ፡ 11 ይነብርዋ፡ ወኢትከውን፡ እንከ፡ ውግዝተ፡ ወትነብር፡ እንከ፡ ተአሚና፡ ኢየሩሳሌም። 12 ወዛቲ፡ ይእቲ፡ ድቀቶሙ፡ እንተ፡ ይመትሮሙ፡ እግዚአብሔር፡ ለኵሉ፡ አሕዛብ፡ እለ፡ ተቃተልዋ፡ ለኢየሩሳሌም፡ ወይትመሰው፡ ሥጋሆሙ፡ እንዘ፡ ይቀውሙ፡ በእገሪሆሙ፡ ወይውሕዝ፡ አዕይንቲሆሙ፡ እምውስተ፡ ግበቢሆሙ፡ ወይትመስዉ፡ ልሳኖሙ፡ በውስተ፡ አፉሆሙ። 13 ወይከውን፡ ውእተ፡ አሚረ፡ ዐቢይ፡ ድንጋፄ፡ ላዕሌሆሙ፡ እምኀበ፡ እግዚአብሔር፡ ወይእኅዝ፡ አሐዱ፡ በእደ፡ ካልኡ፡ ወትጠግእ፡ እዴሁ፡ በእደ፡ ካልኡ፡ 14 ወይትቃተሉ፡ በይሁዳ፡ ወበ፡ ኢየሩሳሌም፡ ወአስተጋብእ፡ ኃይለ፡ ኵሉ፡ አሕዛብ፡ ዘአውዳ፡ ወርቀ፡ ወብሩረ፡ ወአልባሰ፡ ብዙኃ፡ ፈድፋደ፡ 15 ዛቲ፡ ይእቲ፡ ድቀተ፡ አፍራሲሆሙ፡ ወአብቅሊሆሙ፡ ወአግማሊሆሙ፡ ወአእዱጊሆሙ፡ ወኵሎ፡ እንስሳሆሙ፡ ዘሀሎ፡ ውስተ፡ ትዕይንቶሙ፡ ወከመዝ፡ ውእቱ፡ ድቀቶሙ፡ 16 ወኵሎሙ፡ እለ፡ ተርፉ፡ እምኵሉ፡ አሕዛብ፡ እለ፡ መጽኡ፡ ላዕለ፡ ኢየሩሳሌም፡ ወየዐርጉ፡ በበ፡ ዓመት፡ ይስግዱ፡ ለንጉሥ፡ እግዚአብሔር፡ ዘኵሎ፡ ይመልክ፡ ወከመ፡ ይግበሩ፡ በዓለ፡ መጸለት፡ 17 ወኵሉ፡ ዘኢዓርገ፡ እምኵሉ፡ አሕዛበ፡ ምድር፡ ኢየሩሳሌም፡ ከመ፡ ይስግዱ፡ ለእግዚአብሔር፡ ዘኵሎ፡ ይመልክ። ኢይወርድ፡ ላዕሌሆሙ፡ ዝናም፡ 18 ወእመሂ፡ ሕዝበ፡ ግብጽ፡ ኢመጽኡ፡ ወኢዐርጉ፡ ህየ፡ ላዕሌሆሙ፡ ይከውን፡ ድቀት፡ ዘይቀሥፎሙ፡ እግዚአብሔር፡ ለኵሉ፡ አሕዛብ፡ እለ፡ ኢዓርጉ፡ ይስግዱ፡ ለበዓለ፡ መጸለት፡ 19 ወዛቲ፡ ኃጢአቶሙ፡ ለግብጽ፡ ወኃጢአቶሙ፡ ለኵሉ፡ አሕዛብ፡ ለእለ፡ ኢአርጉ፡ ይግበሩ፡ በዓለ፡ መጸለት፡ 20 ውእተ፡ አሚረ፡ ይከውን፡ ዘውስተ፡ ልጓመ፡ ፈረስ፡ ቅዱሰ፡ ለእግዚአብሔር፡ ዘኵሎ፡ ይመልክ። ወይከውን፡ ጸሀራት፡ ውስተ፡ ቤተ፡ እግዚአብሔር፡ ከመ፡ ኮራት፡ ቅድመ፡ ገጹ፡ ለምሥዋዕ፡ 21 ወይሄልዋ፡ ኵሉ፡ ጻህራት፡ ውስተ፡ ኢየሩሳሌም፡ ወውስተ፡ ይሁዳ፡ ቅዱስ፡ ለእግዚአብሔር፡ ዘኵሎ፡ ይመልክ፡ ወይመጽኡ፡ ኵሎሙ፡ እለ፡ ይሠውዑ፡ ወይነሥኡ፡ እምውስቴቶን፡ ወያበስሉ፡ ቦሙ፡ ወኢይትረከብ፡ እንከ፡ ውእተ፡ አሚረ፡ ከነናዊ፡ ውስተ፡ ቤተ፡ እግዚአብሔር፡ ዘኵሎ፡ ይመልክ።